《己亥年郡中夏旱遍祷群望喜有甘泽之应》
宋代·杨亿

旱魃偏为虐，阳乌益以骄。何曾柱础润，惟恐土山焦。

请祷弥增洁，阴灵亦孔昭。云兴不待族，风细欲鸣条。

隐辚雷车转，霏微雨足飘。层阴低匝野，鸿霈近连宵。

庭树含佳色，村田长善苗。藓痕缘屋壁，泉脉吐山椒。

辙鲋那忧涸，园蔬岂待浇。官渠逗水急，客路裛尘销。

掾吏阶前贺，耕夫垄上谣。秋成知有幸，岁欲近玄枵。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。